8.7 लाख भुगतान का दिया आदेश
बालको के 11 ठेका कामगारों को सहायक श्रमायुक्त ने बड़ी राहत दी है। उन्होंने कारखाना प्रबंधक को निर्देश दिया है कि ठेकेदार द्वारा श्रमिकों काे वैधानिक रूप से अवकाश नगदीकरण, अतिरिक्त कार्यकाल का भुगतान, बोनस व अन्य भुगतान प्राप्त नहीं हुआ है। उन्हें भुगतान कर उनके कार्यालय को सुचित किया जाए।
सभी कामगार बालको के 540 मेगावाट सीपीपी-2 में कार्यरत हंै। यहां ठेका कंपनी के माध्यम से उन्हें कार्य पर नियोजित किया गया है। इन कामगारों ने सहायक श्रमायुक्त के समक्ष संविदा श्रमिक अधिनियम के तहत धारा 15-2 वेतन भुगतान के लिए आवेदन प्रस्तुत किया था। जिसमें उन्होंने कहा था कि उनके समकक्ष कार्य करने वाले अन्य कामगारों के बराबर वेतन का भुगतान, अवकाश नगदीकरण व बोनस, सर्विस बेनीफिट नहीं दिया जा रहा है। इसके साथ उन्होंने अवकाश की विस्तृत जानकारी, कुल अवकाश, तत्कालीन वेज प्रतिदिन, अवकाश पर भुगतान, बोनस राशि, सर्विस बेनीफिट राशि प्रस्तुत कर भुगतान का दावा किया था। इस पर सहायक श्रमायुक्त ने संबंधित ठेका कंपनी को तलब किया था। इस मामले की लंबी सुनवाई होने के बाद उन्होंने कारखाना प्रबंधक को आदेश जारी कर दिया है। जिसमें कहा है कि वैधानिक रूप से अवकाश नगदीकरण, अतिरिक्त कार्यकाल का भुगतान व अन्य भुगतान किया जाए और इसकी जानकारी भी दी जाए।
छत्तीसगढ़ श्रमिक मंच ने की पैरवी
जिन ठेका कर्मियों को उनके वैधानिक स्वत्वों के भुगतान का आदेश सहायक श्रमायुक्त ने जारी किया है वे सब छत्तीसगढ़ श्रमिक मंच के सदस्य हंै। इस मामले को लेकर मंच के पदाधिकारियों ने गंभीरता व तत्परता के साथ न केवल प्रकरण पेश किया बल्कि इससे संबंधित अधिनियमों का भी उल्लेख करते हुए तर्क रखा था। इसी कारण यह आदेश जारी हुआ है।
अन्य कामगारों को भी मिलेगा फायदा
लंबे समय से अन्य ठेका कंपनी के कामगार भी इस तरह के भुगतान को लेकर ठेकेदार व प्रबंधन के समक्ष आवेदन देते रहे हैं। सहायक श्रमायुक्त कार्यालय में भी उन्होंने गुहार लगाई थी। लेकिन पूर्व के अधिकारियों ने इस पर गंभीरता नहीं दिखाई। सहायक श्रमायुक्त के इस आदेश के बाद ऐसे कामगार भी अब नए सिरे से आवेदन लगाकर भुगतान का आदेश प्राप्त कर सकते हैं। अन्य यूनियनों से जुड़े कर्मी लाभ ले सकते हैं।
साढ़े तीन साल बाद हुई बहाली
बालको संयंत्र परिसर में कार्यरत ठेका कंपनी टीवीएस कर्मी कमल किशोर साहू को साढ़े तीन साल बाद बड़ी राहत मिली है। उनका निलंबन समाप्त कर ड्यूटी ज्वाइन कराया गया है। हालांकि अब उस स्थान पर नाइस नामक ठेका कंपनी कार्य कर रही है। उन पर वरिष्ठ अधिकारियों के साथ अभद्रता का आरोप लगाकर 13 जून 2012 को निलंबित कर दिया गया था। दो साल बाद मामले की जांच शुरू हुई थी। अंतत: उनके बहाल होने पर यूनियन के नेता व कामगारों ने खुशी जाहिर की है।
ठेका कामगारों के लिए फैसला लाभदायक
न केवल बालको बल्कि अन्य औद्योगिक संस्थानों की ठेका कंपनी में कार्य करने वाले मजदूरों का भुगतान लंबे समय से लंबित है। वे चक्कर काटकर थक चुके हैं। उनके लिए यह आदेश मिल का पत्थर साबित होगा। इसे आधार बनाकर वे सहायक श्रमायुक्त कार्यालय से भुगतान का दावा कर प्राप्त कर सकते हैं। निश्चित ही यह श्रमिक हित में उपलब्धि है। संजू शर्मा, नेता, छत्तीसगढ़ श्रमिक एकता मंच
इन कामगारों को मिलेगा भुगतान
कामगार राशि
के विश्वकर्मा 84,366 रूपए
ज्याति प्रकाश जायसवाल 41,366 रुपए
मनोज तांडी 62,687 रुपए
भूपेंद्र चौधरी 1,12,677 रुपए
राजकुमार विश्वकर्मा 96,224 रुपए
संतोष सतदेव 1,14,131 रुपए
अमरीका मेहता 1,14,131 रुपए
रंजन नायक 81,636 रुपए
अनिश कांत साहू 62,285 रुपए
सुनील पांडे 66,570 रुपए
मुकेश पाठक 38,612 रुपए
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva mar_Deva awa_Deva hin_Deva hin_Deva awa_Deva awa_Deva hne_Deva mar_Deva awa_Deva